《感事 其四》
清代·屠寄

精卫衔木石，毕志沧海间。爰居巢鲁门，风多避其患。

矫矫陈虎贲，方舟盖广川。抽刀榑木折，饮马咸池乾。

节旄脱欲尽，灵查殊未还。天吴激溟涨，浩荡弓频关。

青鸟昆仑来，投我白玉环。素书虽不识，长揖辞蓬山。

凤驾有遗音，窈窕难重攀。夜来阊阖风，吹折山中兰。

作者简介：屠寄，初名庾，字敬山，武进人。光绪壬辰进士，改庶吉士，授淳安知县。有《结一宧诗略》。